華山寺
作者：范成大
朝代：宋

paragraphs: 五湖西岸孤絕處，旃檀大士來同住。
性空真水徧清凉，隨緣出現無方所。
蒙泉新潔鑑泉明，瀹茗羹藜甘似乳。
何須苦問蓮開未，桂子菖花了今古。
三翁綵筆照青霞，從此他山都不數。
我今閒行作閒客，暫借雲窗解包具。
魂清骨冷不成眠，徹曉跏趺聽粥鼓。
脚力有餘西塢盡，明日灣頭更鳴櫓。
却上東山喚德雲，別峰應在銀濤許。